REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/174-17

18. septembar 2017. godine

B e o g r a d

**Z A P I S N I K**

**22. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 15. SEPTEMBRA 2017. GODINE**

Sednica je počela u 11,00 časova.

Sednicom je predsedavao Petar Petrović, predsednik Odbora.

Sednici su prisustvovali članovi Odbora: Neđo Jovanović, Đorđe Komlenski, dr Aleksandar Martinović, Žarko Mićin, Miletić Mihajlović, Jovan Palalić, Balint Pastor i Sreto Perić.

Osim članova Odbora, sednici su prisustvovali i Dragan Veljković, zamenik člana Slavišae Bulatovića, Aleksandra Majkić, zamenik člana Biljane Pantić Pilja i Marko Parezanović, zamenik člana Katarine Rakić.

Sednici nisu prisustvovali članovi Odbora: Dušan Pavlović, Mihailo Jokić, Nataša Mićić, Vjerica Radeta i Dušan Petrović, niti njihovi zamenici.

Predsednik Odbora je konstatovao da su ispunjeni uslovi za rad i punovažno odlučivanje, nakon čega je predložio, a članovi Odbora su **većinom glasova** utvrdili sledeći

D n e v n i r e d :

1. Razmatranje Predloga odluke o izboru zamenika Tužioca za ratne zločine, koji je podnelo Državno veće tužilaca (broj: 119-2371/17 od 4. septembra 2017. godine);
2. Povlačenje predloga koji je Odbor za pravosuđe, državnu upravu i lokalnu samoupravu uputio Narodnoj skupštini povodom razmatranja Predloga odluke o izboru zamenika javnog tužioca, koji je podnelo Državno veće tužilaca (broj: 119-2017/17 od 17. jula 2017. godine);
3. Razno.

Pre prelaska na rad po tačkama utvrđenog dnevnog reda predsednik je stavio na glasanje, a članovi Odbora su **bez primedbi, većinom glasova usvojili**: Zapisnik sa 19. sednice Odbora za pravosuđe, državnu upravu i lokalnu samoupravu održane 6. jula 2017. godine; Zapisnik sa 20. sednice Odbora za pravosuđe, državnu upravu i lokalnu samoupravu održane 10. jula 2017. godine i Zapisnik sa 21. sednice Odbora za pravosuđe, državnu upravu i lokalnu samoupravu održane 24. jula 2017. godine.

**PRVA TAČKA** – Razmatranje Predloga odluke o izboru zamenika Tužioca za ratne zločine, koji je podnelo Državno veće tužilaca (broj: 119-2371/17 od 4. septembra 2017. godine).

Predsednik Odbora je obavestio prisutne da je Državno veće tužilaca dostavilo Narodnoj skupštini Predloga odluke o izboru Svetislava Rabrenovića, tužilačkog pomoćnika u Tužilaštvu za ratne zločine, za zamenika Tužioca za ratne zločine i otvorio raspravu u vezi sa ovom tačkom dnevnog reda, u kojoj je učestvovao Sreto Perić, član Odbora.

**Sreto Perić** je istakao da je u desetogodišnjim ratnim sukobima na prostorima bivše Jugoslavije smrtno nastradalo 130.000 ljudi i da se oko 11.000 osoba vodi kao nestalo zbog čega je neophodno da se vodi sudski postupak i kazne svi odgovorni za ovakav ishod.

Naglasio je da je država Srbija preduzimala mnogo aktivnosti u cilju ostvarivanja saradnje sa Haškim tribunalom, te je usklađivala i svoje zakonodavstvo sa propisima u vezi sa radom navedenog suda, naročito u periodu od 2006. do 2012. godine, u kom periodu su Haškom tribunalu predata sva lica koja su bila tražena.

Izneo je stav da je država Srbija sa svoje strane učinila sve, nekada i više, od onoga što se od nje tražilo, a da ostale države u regionu, koje su, takođe bile u obavezi da sarađuju sa Haškim tribunalom, nisu ispunile ni minimum obaveza. S tim u vezi, naglasio je da državni organi Republike Srbije treba da vode računa o reciprocitetu u odnosu na druge države u regionu, u vezi sa izvršavanjem obaveza prema Međunarodnom sudu za ratne zločine.

Nakon što je zaključio raspravu u vezi sa ovom tačkom dnevnog reda predsednik Odbora je stavio na glasanje predlog:

-da Odbor za pravosuđe, državnu upravu i lokalnu samoupravu konstatuje da je Predlog odluke o izboru zamenika Tužioca za ratne zločine Državno veće tužilaca podnelo kao ovlašćeni predlagač, u skladu sa članom 75. st. 1. i 2. Zakona o javnom tužilaštvu;

-da Odbor odluči da predloži Narodnoj skupštini da Predlog odluke o izboru Svetislava Rabrenovića, tužilačkog pomoćnika u Tužilaštvu za ratne zločine, za zamenika Tužioca za ratne zločine razmotri i donese odluku o izboru zamenika Tužioca za ratne zločine;

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova prihvatili** navedeni predlog.

**DRUGA TAČKA –** Povlačenje predloga koji je Odbor za pravosuđe, državnu upravu i lokalnu samoupravu uputio Narodnoj skupštini povodom razmatranja Predloga odluke o izboru zamenika javnog tužioca, koji je podnelo Državno veće tužilaca (broj: 119-2017/17 od 17. jula 2017. godine).

**Petar Petrović** je obavestio čllanove Odbora da je nakon što je Odbor na 21. sednici održanoj 24. jula 2017. godine, razmotrio Predlog odluke o izboru zamenika javnog tužioca, koji je podnelo Državno veće tužilaca (broj 119-2017/17, od 17. jula 2017. godine) i odlučio da predloži Narodnoj skupštini da prihvati Predlog odluke o izboru zamenika javnog tužioca u: Prvom osnovnom javnom tužilaštvu u Beogradu; Drugom osnovnom javnom tužilaštvu u Beogradu; Trećem osnovnom javnom tužilaštvu u Beogradu; Osnovnom javnom tužilaštvu u Obrenovcu; Osnovnom javnom tužilaštvu u Pančevu; Osnovnom javnom tužilaštvu u Velikoj Plani; Osnovnom javnom tužilaštvu u Zrenjaninu; Osnovnom javnom tužilaštvu u Bečeju; Osnovnom javnom tužilaštvu u Sremskoj Mitrovici; Osnovnom javnom tužilaštvu u Šapcu; Osnovnom javnom tužilaštvu u Kruševcu; Osnovnom javnom tužilaštvu u Kraljevu; Osnovnom javnom tužilaštvu u Nišu; Osnovnom javnom tužilaštvu u Požarevcu, Prvo Veliko veće Ustavnog suda Republike Srbije, rešenjem broj Broj IUo-254/2016, pokrenuo postupak za utvrđivanje nezakonitosti Pravilnika o kriterijumima i merilima za ocenu stručnosti, osposobljenosti i dostojnosti kandidata u postupku predlaganja za zamenika javnog tužioca koji se prvi put bira (Sl. glasnik RS, broj 80/16).

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, stavio je na glasanje predlog da Odbor za pravosuđe, državnu upravu i lokalnu samoupravu odluči da svoju odluku sadržanu u Izveštaju podnetom Narodnoj skupštini (07 Broj: 119-2017/17 24. jul 2017. godine) povuče do okončanja postupka za utvrđivanje nezakonitosti Pravilnika o kriterijumima i merilima za ocenu stručnosti, osposobljenosti i dostojnosti kandidata u postupku predlaganja za zamenika javnog tužioca koji se prvi put bira (Sl. glasnik RS, broj 80/16), pokrenutog Rešenjem I Velikog veća Ustavnog suda Republike Srbije (Broj IUo-254/2016), donetog na sednici održanoj 19. jula 2017. godine.

Članovi Odbora su **većinom glasova** usvojili navedeni predlog.

**TREĆA TAČKA** – Razno.

Rasprava u vezi sa ovom tačkom dnevnog reda nije otvarana.

Sednica je završena u 11,25 časova.

SEKRETAR PREDSEDNIK

Sanja Pecelj Petar Petrović